
ועדת משנה של ועדת העבודה הרווחה והבריאות

לתקנות שוויון זכויות לאנשים עם מוגבלות

15.11.2011


הכנסת השמונה עשרה






נוסח לא מתוקן

מושב רביעי

פרוטוקול מס' 66

מישיבת ועדת המשנה של ועדת העבודה, הרווחה והבריאות

לתקנות שוויון זכויות לאנשים עם מוגבלות

יום שלישי, י"ח בחשוון התשע"ב (15 בנובמבר 2011), שעה  13:00

סדר היום:

1.
פרק ה', סימן י' – נגישות לתערוכות ולמרכזי מבקרים – המשך דיון

2.
פרק ה', סימן י"א – שירותי סיורים מודרכים – תקנות 67-68

נכחו:

חברי הוועדה:

אילן גילאון – היו"ר

מוזמנים:

עו"ד בלהה ברג, היועצת המשפטית, נציבות שוויון לאנשים עם מוגבלות

עו"ד צביה אדמון, ריטיינרית, נציבות שוויון לאנשים עם מוגבלות

ד"ר שירה ילון חיימוביץ, ריטיינרית, נציבות שוויון לאנשים עם מוגבלות

ד"ר נורית ניישטט, ריטיינרית, נציבות שוויון לאנשים עם מוגבלות

ד"ר שירה ילון חיימוביץ, יועצת, נציבות שוויון לאנשים עם מוגבלות

ד"ר אורנה ערן, יועצת, נציבות שוויון לאנשים עם מוגבלות

עידית עמיחי, מנהלת מחלקת מוזיאונים, משרד התרבות והספורט

עו"ד מיטל שרעבי, עוזרת ראשית ליועצת המשפטית, משרד התרבות והספורט

שלומית נמליך, יועצת לענייני מוזיאונים, משרד התרבות והספורט

עו"ד דוד ימין, הלשכה המשפטית, משרד התעשייה, המסחר והתעסוקה

רפ"ק דוד חדד לוי, אדריכל מרכז בינוי, המשרד לביטחון פנים

מירב גת, יועצת האגף לטיפול באדם עם פיגור שכלי, משרד הרווחה והשירותים החברתיים

דני כץ, מפקח ארצי, האגף לטיפול באדם עם פיגור שכלי, משרד הרווחה והשירותים החברתיים

עו"ד אילן שפירא, מנהל תחום הסדרה עסקית, דואר ישראל

ראובן ברון, מורשה נגישות השירות, המרכז לעיוור בישראל

דורית ווליניץ, יו"ר איגוד המוזיאונים

עו"ד נטע-לי סגל קופילוב, יועצת משפטית, עמותת נגישות ישראל

עו"ד שאול שרצר, היועץ המשפטי, התאחדות ענף הקולנוע בישראל

ד"ר גבריאלה עילם, נגישות לשירות, מטה מאבק הנכים

ישראל אבן זהב, מטה מאבק הנכים ופורום ארגוני הנכים

יעקב עילם, מטה מאבק הנכים ופורום ארגוני הנכים

עו"ד יערה קלמנוביץ, רכזת פורום לענייני נגישות, מטה מאבק הנכים

יואב קריים, מטה מאבק הנכים

שלמה מומו נקווה, מטה מאבק הנכים

רות דיין מדר, מנהלת תרבות, מרכז השלטון המקומי

נחמה נובנשטרן, סמנכ"לית המועצה לשימור אתרים

עו"ד רחל כהן, יועצת המועצה לשימור אתרים

עו"ד עביר ג'ובראן דכוור, ארגון בזכות

נעמה לרנר, מנהלת המחלקה הקהילתית, ארגון בזכות

עו"ד נועה ביתן, היועצת המשפטית, אקי"ם

ייעוץ משפטי:

אייל לב-ארי

מנהלת הוועדה:

וילמה מאור

רשמה וערכה:

אהובה שרון – חבר המתרגמים בע"מ

1.
פרק ה', סימן י' – נגישות לתערוכות ולמרכזי מבקרים – המשך דיון
2.
פרק ה', סימן י"א – שירותי סיורים מודרכים – תקנות 67-68
היו"ר אילן גילאון:

שלום לכולם. אנחנו פותחים את הישיבה.


קודם כל, ברכות. נולדו לנו שתי נכדות, לראובן לפני שבוע וגם לי לפני כחצי שעה.

קריאה:

גם למעיין.

היו"ר אילן גילאון:

ברכות. 


לפני שאנחנו ניגשים לדיון, יש לנו היום אורחים. אתם באים לוועדת הנגישות שהיא ועדת משנה של ועדת העבודה והרווחה. הרעיון המרכזי של הציונות 2000.


לפני שאני מתחיל בדיון, ביקשה ממני דוקטור גבריאלה עילם את זכות הדיבור להודיע הודעה אישית ואני מאפשר לה. לאחר מכן ניגש לדיון עצמו.

גבריאלה עילם:

ביקשתי את רשות הדיבור לומר כמה מלים לפני הדיון בסיורים המודרכים ולא לגבי המוזיאונים, אבל אני יכולה להקדים עכשיו את הדברים.

היו"ר אילן גילאון:

אנחנו מתחילים עם הסיורים המודרכים.

גבריאלה עילם:

בסדר.  אני מרגישה את עצמי בזמן האחרון נאבקת בנציבות בנושא נגישות השירות, בכל מה שקשור לאנשים עם מוגבלות בניידות, מוגבלות פיזית, וזאת לא המטרה שלי. איכשהו האנשים האלה נשכחים, הולכים לאיבוד בהרבה מאוד סעיפים בזמן האחרון. חלק מהדברים שאפילו היו בתקנות הנגישות שהוגשו ב-2008, בתקנות נגישות השירות, נעלמו וחלקם שונו. אני מבקשת שכל סעיף שאנחנו דנים בו, תהיה התייחסות גם לאנשים עם מוגבלות בניידות. תשובות שקיבלתי, חשבתי להקריא את המשפטים העיקריים, אם תרשה לי.

היו"ר אילן גילאון:

שמונים אחוזים מהעיסוק שלנו הם במוגבלים בניידות.

גבריאלה עילם:

נכון אבל קיבלתי תשובות.

היו"ר אילן גילאון:

המוגבלים בניידות הם הייקים של המוגבלים. הם במעמד הכי עליון שיש ובתוך אלה אנשי הפוליו שהם בכלל במעמד של אצולה.

גבריאלה עילם:

כשפניתי אל הנציבות בנושא הסיורים המודרכים, והפניתי את הפנייה גם אליך וגם אל הוועדה המייעצת, קיבלתי תשובה האומרת:

"אנחנו מסכימים עם עמדתך לגבי הצורך לשלב מענה לאנשים עם מוגבלות פיזית גם בתקנות נגישות השירות במקומות המתאימים למרות שרוב התאמות הנגישות הנדרשות לאוכלוסייה זו נכללו בתקנות מקום קיים ובתקנות תכנון ובנייה.


אנו אכן סבורים כי דרישה לקיים סיורים מודרכים במקומות נגישים בלבד אינה סבירה שכן היא פוגעת באופי השירות אולם יש בכוונתנו להציע מענה דומה לזה שהוצע לגבי תרגום לשפת סימנים באופן שידרוש שחמישה אחוזים מכלל הסיורים המודרכים יהיו במקומות נגישים. צריך לשים לב שבמקרה זה השירות אינו ניתן בהכרח ביחד עם כלל הציבור אלא הוא שירות ייחודי שאמור להיווסף לשירות הרגיל שהם מספקים לעומת תרגום לשפת סימנים המהווה התאמה לסיורים רגילים. הוא אמנם יהיה פתוח למכלול הציבור אך סביר להניח שעיקר המשתתפים בו יהיו אנשים עם מוגבלות".


זה חלק מהתשובה שקיבלתי מהנציבות כשביקשתי שלגבי סיורים מודרכים יובאו בחשבון גם אנשים עם מוגבלות בניידות.

היו"ר אילן גילאון:

קודם כל, את יודעת שעם הרגשות אנחנו לא יכולים להתווכח. אני מאוד מצר על כך שיש לנו מאבק בינינו, לא כל שכן עם הנציבות שהיא צריכה להיות האבן השואבת של כל מה שאנחנו מנסים לעשות, של המהפכה שאנחנו מנסים לעשות. אני לא יודע על מה בדיוק את שמה את הדגש במכתב הזה. מישהו רוצה לפרשן את מה שכתוב כאן? 

צביה אדמון:

אני מבינה שקיבלת את המכתב הזה מאחיה, ואני לא ראיתי אותו. בכל מקרה, ההערות שלך קיבלו מענה בנוסח שאנחנו נדון עליו כאן היום בצורה שלדעתי היא הולמת. אני מציעה שתשאירי את ההערות האלה לכשנגיע לסעיף הזה.

גבריאלה עילם:

בנוסח לא היה סעיף כזה.

היו"ר אילן גילאון:

אין לי התנגדות שאנשים מביעים כאן מדי פעם מרירות. אנחנו בסך הכול עובדים כאן באיזושהי שיטה. אנחנו גם חברים וגם שותפים למאמץ משותף שהוא מאוד חשוב. השיטה הכי טובה לחבל במאמץ הזה היא שאנחנו בתוך עצמנו נתחיל כל הזמן לריב. אנחנו צריכים להיות מידתיים לאורך כל הדרך וכך צריך גם להמשיך.


אני מצטער שאת הרגשת כך. אני בטוח שאחיה, כמו שאני מכיר אותו, אין לו בעיה עם אנשים שיש להם בעיה בניידות.

גבריאלה עילם:

אני לא מדברת על הרגשה אלא אני מדברת על הטקסטים שיופיעו.

היו"ר אילן גילאון:

זה לא מופיע בכלל בתקנות.

גבריאלה עילם:

אין התייחסות בנוסח שאנחנו קיבלנו לפני ארבעה ימים.

צביה אדמון:

גבי, אי אזכיר לך שקיימנו ישיבה בשולחן עגול. הטקסטים האלה קיימים כבר שנים ולא שמענו ממך מילה עד היום.

גבריאלה עילם:

שוב, זה באמת לא לדיון.

היו"ר אילן גילאון:

לא נבחן את ההיסטוריה אלא נראה מעכשיו ואילך.

גבריאלה עילם:

עד ארבעה ימים לא ראיתי את הטקסטים שהוצאתם אחרי השולחן העגול.

היו"ר אילן גילאון:

תודה. זה בסדר גמור. אנחנו נתחיל עכשיו בדיון. צריך לומר את הדברים לגופו של עניין. צריך לריב בזמן. אלה שלא יודעים לריב בזמן, הם אוספים ואת זה אני אומר לך כפסיכולוג עממי שכונתי.

גבריאלה עילם:

סליחה, אני מצטערת אם זה נשמע כמשהו אישי. זה לא אישי.

היו"ר אילן גילאון:

לא, זה לא אישי. מה זה לא אישי? כל דבר הוא אישי והוא פוליטי. אין דבר שהוא לא אישי והוא לא פוליטי.

גבריאלה עילם:

אני לא מדברת על רגשות.

היו"ר אילן גילאון:

אנחנו מתחילים את הדיון בסיורים המודרכים. 


את רוצה לתת הקדמה על מה אנחנו מדברים בגדול? איזה מין סיורים אלה?

צביה אדמון:

כן. מדובר על סיורים מודרכים שבישראל יש הרבה מאוד כאלה. כפי שתראו, אנחנו לא מדברים כאן על סיורים מודרכים שנעשים באופן פרטי אלא באופן ממוסד. ההתאמות בסיורים אלה הן לציבור אנשים עם מוגבלות באשר היא וזאת על מנת שגם הם יוכלו להשתתף בכל הסיורים המודרכים האלה או ברובם.

אייל לב-ארי:
סימן י"א – שירותי סיורים מודרכים

67.
התאמות נגישות בסיורים מודרכים

החייב בהתאמות נגישות לשירות ציבורי המספק סיורים מודרכים לציבור, כגון שירות תיירות והדרכה, סיורים המוצעים על ידי מוזיאונים וסיורים מודרכים באתרי טבע ואתרים היסטוריים, יבצע את הוראות פרקים א' ו-ב' לתקנות אלה, והוראות תקנות 9, 10(א) ו-(ב), 11, 31, 32 עד 35 לפי העניין וכן התאמות נגישות לסיורים המודרכים כמפורט להלן:

היו"ר אילן גילאון:

הערה לתלמידים כי לנו חשוב שלא תמותו משעמום. זה חלק מן העבודה שהיא בעצם צריכה בסופו של דבר לייצר מצב שכל אחד יוכל להגיע בצורה עצמאית ובקלות לכל מקום בכל מערכות החיים. חלק מן העבודה בכנסת היא מאוד משעממת, בעיקר בכתיבת האותות הקטנות מאוד שאחרי כן עורכי הדין מפרשים אותן. כשאתם רואים שאתם ממש משתעממים, תעשו איזשהו סימן ואנחנו כל פעם נסביר על מה אנחנו מדברים כאן.

אייל לב-ארי:
(1)
בסיורים מודרכים המוצעים לציבור הרחב על ידי רשויות ציבוריות, חברות, עמותות או התאגדויות אחרות, יבוצעו התאמות נגישות אלה:

(א)
לבקשת אדם עם מוגבלות, ילווה סיור במערכת עזר אלחוטית לשמיעה המותאמת לשירותי הדרכה, עם מקלט אישי מסוג אוזניות או מסוג לולאת השראה, לפי בחירתו.

היו"ר אילן גילאון:

כתוב שיש מחלוקת. מישהו רוצה לומר מהי המחלוקת?

קריאה:

אם אף אחד לא אומר שיש מחלוקת, אתה האחרון שמזמין כאן מחלוקת. אין מחלוקת אלא יש הסכמה.

אייל לב-ארי:
(ב)
לבקשת אדם עם מוגבלות, יסופק תיאור קולי של מוצגים חזותיים מרכזיים ותסופק נגישות מישוש למוצגים תלת ממדיים מרכזיים, כאמור בתקנת משנה 63(ב)(4)(א) או מודלים, במידה וקיימים, לפי תקנת משנה 63(ב)(4)(ב).

מיטל שרעבי:

בסעיף (ג) בתקנות בהן דנו בשבוע שעבר, יש חיוב האומר שהקלטה כוללת תיאור של מוצגים מרכזיים. נראה שזה חוזר על עצמו. יש לו גם אפשרות לתואר באתר על ידי מלווה. זאת אומרת, חוץ מהסיור עם המדריכים, יש לו אפשרות גם לתיאור באתר על ידי מלווה. נראה שיש כאן כפילות.

היו"ר אילן גילאון:

איפה יש כפילות? עוד לא הבנתי מה הכפילות.

מיטל שרעבי:

בסעיף (ב) יש דרישה לספק תיאור קולי של מוצגים.

צביה אדמון:

אני אסביר מה הכוונה בתיאור קולי. קודם כל, הסימן הזה לא עוסק רק במוזיאונים אלא הוא עוסק בסיורים מודרכים במקומות שונים. 

מיטל שרעבי:

את אומרת שלכן יש מקום  לחזרה.

צביה אדמון:

כן. זה סימן אחר. יש הפרדת כוחות בין זה לבין זה. תיאור קולי אומר שנניח אדם עם מוגבלות ראייה יצטרף לסיור מודרך ומגיעים ליד פסל, המדריך פשוט יגיד לו שכאן אנחנו רואים פסל של נמרוד שהיה גיבור תנ"כי והוא מחזיק בידו חנית וכולי. לזאת הכוונה בתיאור קולי. זה יכול להינתן על ידי המדריך עצמו שהוא אומר פשוט מה רואים. 

מיטל שרעבי:

לפי סעיף (א) אני מבינה שחובה שתהיה מערכת עזר אלחוטית, או שאני לא מבינה?

צביה אדמון:

זה נועד לאנשים עם מוגבלות שמיעה, בעוד התיאור הקולי נועד לאנשים עם מוגבלות ראייה.

מיטל שרעבי:

שיעשו או שפת סימנים או תיאורים מילוליים.

היו"ר אילן גילאון:

היא שואלת מה החלופות שיש לעזרים.

צביה אדמון:

יש לנו כאן כמה אוכלוסיות עליהן אנחנו מדברים. ראשית, מערכת עזר אלחוטית נועדה לאדם עם מוגבלות שמיעה. 

היו"ר אילן גילאון:

צביה, רצוי שתעירו שמדובר במבקש ולא בקבוצה שלמה.

צביה אדמון:

כן. 

מיטל שרעבי:

אבל שפת סימנים לא יכולה להחליף?

צביה אדמון:

שפת סימנים זה לאנשים חירשים בלבד. יש אוכלוסיות שונות. יש אנשים כבדי שמיעה ויש אנשים חירשים ואלה שתי אוכלוסיות שונות לחלוטין והאמצעים בהם משתמשים הם שונים לחלוטין. אין זהות בין זה לבין זה. אנשים עם שרידי שמיעה נעזרים במכשירי שמיעה או במכשירי עזר.

היו"ר אילן גילאון:

יש הגברה.

מיטל שרעבי:

מה יעשו עם ציוד ההגברה הזה? 

צביה אדמון:

מערכת FM, זה משהו שתלוי כאן.

היו"ר אילן גילאון:

בואו לא ניכנס לרזולוציות עד כדי כך טכניות. מה העלות של הדברים האלה?  אתם כל הזמן נבהלים כי אתם חושבים שמדובר בעלויות שימוטטו לכם את המוזיאונים ולכן אוטומטית אתם מתנגדים לכל דבר מבלי לבדוק. תגידי דברים שהם סבירים, שהם לא בעלות שיגרום להתמוטטות המוזיאון, שגם ללא החוק כל מוזיאון היה צריך ממילא ליזום בעצמו את הדברים האלו. 

מיטל שרעבי:

אף אחד לא אמר לי את העלויות של הדברים האלו. עובדה היא שבמרבית המוזיאונים אין את הציוד. אולי זה מוצדק לרכוש אותם, אולי זה ממש מחיר של כמה שקלים, אבל אני לא מכירה ולא יודעת את העלויות. אם העלויות הן כבדות, אנחנו לא רוצים פתאום להכביד בבת אחת. יכולות להיות חלופות אנושיות.

צביה אדמון:

אין לזה חלופה. אנחנו כמובן דיברנו על זה בישיבת השולחן העגול. אם את רוצה לחזור לנושא העלויות, אני חושבת שאורנה יכולה להתייחס לכך.

היו"ר אילן גילאון:

אורנה, כדי שפעם אחת נבין את זה.

אורנה ערן:

אני אעשה קצת סדר בעניינים. אני אחזור על כמה דברים שצביה אמרה. לגבי נושא של אוכלוסיית לקויי השמיעה, אנחנו תמיד מדברים על איזשהו טווח בתוך האוכלוסייה. אנחנו מדברים על אנשים כבדי שמיעה שעושים או לא עושים שימוש במכשירי שמיעה אישיים למשל, עד אנשים חירשים שהם דוברי שפת סימנים. זאת אומרת, שפת סימנים היא לא השפה שכל אדם שיש לו לקות שמיעה משתמש בה. הרבה מאתנו שיושבים כאן, אנשים יותר מבוגרים שמאבדים את השמיעה כתוצאה מגיל, הם לא דוברי שפת סימנים. שפת סימנים היא לאוכלוסייה מאוד קטנה, מאוד מוגדרת וגם להם צריך לתת מענה.

מיטל שרעבי:

אבל לכבדי שמיעה אין מכשיר אישי שהם חייבים לרכוש כדי לעזור לעצמם כל הזמן? למה דווקא בסיור המודרך?

אורנה ערן:

בואו נעשה סדר לגבי כבדי שמיעה. כשמדברים על סיור מודרך, בדרך כלל מדובר על מספר מינימום של עשרה אנשים עם מדריך. יש מרחק בין המדריך לבין האנשים שנמצאים בקבוצה. נושא של מרחק, של רעש רקע, של כל מיני פרמטרים אחרים, מפריע מאוד לאנשים עם לקות שמיעה ומאוד קשה להם להסתדר בסיטואציות כאלה. המטרה של המערכות האלה היא שאתה נותן מיקרופון שהוא בעצם משדר למדריך, האוזניות האישיות הן המקלטים. זאת אומרת, ברגע שאתה נותן את המערכת, אתה מצמצם את המרחק בין המדריך לבין השומע ובכך אתה מאפשר לו לשמוע מה קורה במהלך הסיור, את ההדרכה עצמה.


לגבי שאלתו של אילן, לגבי המחירים. יש טווח של מחירים. יש ציודים. אני יכולה לתת צפירת הרגעה לעניין הזה. אנחנו לא מדברים על ציוד מאוד מאוד יקר. זה יכול להיות בין מאות שקלים, אלא אם כן מדובר על מערכת שהיא מזוודת הדרכה כזו שיש בה עשרים מקלטים כאלה ואז אם יש לכם קבוצות של מבוגרים אתם יכולים להשתמש בהם. זאת אומרת, הערך המוסף הוא גם עבורכם כי בעצם אתם יכולים לתת סיורים עם הגברה לאוכלוסיות שהן אוכלוסיות שצורכות את השירותים האלה. זה יכול להיות בין מאות שקלים עד אלפי שקלים, תלוי מה רוכשים ותלוי איזה מותג וכולי. לא מדובר בעלויות כבדות, אם זאת השאלה.

היו"ר אילן גילאון:

אנחנו סייגנו באיזשהו מקום לגבי הנושא של מה שנקרא לא לפגוע בערך האוצרות וזה צריך להיות הסייג וזה הקניפל שלנו לעבודה. כל דבר שמתבקש כאן הוא הגיוני. אם הוא בלתי סביר, אנחנו מראש עונים עליו.

צביה אדמון:

היא הסבירה. אני מודעת שלא הייתי מודעת לכל הניואנסים האלו כי חשבתי שאם יש לך מכשיר אישי, זה מספיק.

היו"ר אילן גילאון:

לטובת התלמידים שנמצאים כאן. הנושא הזה, עובדה שבאף מוזיאון אין. אני תמיד מספר שבניתי בית בגיל 26 והכל היה לנגד עיני, איך הוא יהיה פתוח לכיוון הים, איך תהיה לו אסתטיקה יפה וכולי, אבל דבר אחד שהוא הכי משמעותי לי היום בגיל 55 לא עשיתי ולא חשבתי עליו והוא הדבר הכי חשוב והוא איך אני אעלה מדרגות בסופו של דבר בגיל יותר מתקדם. אלה הם הדברים הכי חשובים. נגישות, תדעו לכם, זה לא עניין של מוגבלים או לא מוגבלים אלא זה עניין של אנשים שחיים וזה מקל על החיים של כולנו. ככל שאנחנו נחשוב יותר מונגש לגבי אחרים ואחרים כלפינו, כך יהיה יותר קל.

יש לי פזרנות ושכחה ותמיד אני אומר איזה יופי שבמעלית אומרים באיזה קומה אנחנו על אף שאני כן רואה ואני יכול להסתכל, אבל אני לא זוכר להסתכל. כשאומרים לי גם את הקומה,  יותר קל לי. זאת אומרת, כל מי שלא זקוק לנגישות, יותר קל לו לעבור בנגישות. כל מי שזקוק לנגישות, לא יכול לעבור במקום שהוא לא נגיש. זה שם המשחק. זה לא קשור למוגבלים אלא זה קשור לכולנו, בעיקר בחברה בה תוחלת החיים הולכת ועולה, הולכת ומתארכת, ואנשים נהיים יותר מבוגרים.


ראובן, בבקשה.

ראובן ברון:

הערה קטנה. אני חושב שהמערכות האלה טובות במיוחד למוזיאונים, יותר מאשר לאנשים עצמם מסיבה פשוטה. כאשר יש כמה קבוצות, הן לא מפריעות אחת לשנייה. טרמפיסטים שנטפלים ומקשיבים ומפריעים, לא יכולים להיכנס כאן. הולכת קבוצה סגורה ואני חושב שזה יתרון עצום בלי קשר לאנשים עם מוגבלות שמיעה.

היו"ר אילן גילאון:

טרמפיסטים יהיו לך בכל מקום, בעיקר אם הם יראו מכשירים אלקטרוניים.

מיטל שרעבי:

יש לנו עוד הערה. אני שוב חוזרת לסעיף (ג) שאישרנו והוא ספציפי למוזיאונים.


הייתה אפשרות להקלטה כוללת של תיאור מוצגים מרכזיים או בתיאור בעל פה על ידי מלווה ולבקשה שהוגשה לא פחות מחמישה ימים. כאן זה באופן אוטומטי. 

צביה אדמון:

אנחנו מדברים  על כאשר מוצעים  סיורים מודרכים. כאשר המוזיאון עצמו מציע סיורים מודרכים. אם הוא מבקש, הוא לא חייב לקבל את זה באותו יום? אתם מפרסמים מראש שביום ראשון יש לכם סיורים מודרכים. לא כשאדם מבקש אלא שאתם מיוזמתכם מציעים. הסיורים האלה צריכים להיות מותאמים. על כך מדובר. לא מדובר כאן על בקשת אדם.

עידית עמיחי:

למה שלא ניצמד לניסוח הקודם שמאפשר?

היו"ר אילן גילאון:

אתם עושים סיור, אתם יכולים לצרף את האדם לסיור. האדם יכול לבקש את בקשתו בלי סיור.

עידית עמיחי:

כאן אני מחייבת את המוסדות ולאו דווקא את המוזיאונים שתמיד תהיה לו אפשרות לשפת סימנים, לכל הדרכה?

צביה אדמון:

בוודאי.

עידית עמיחי:

אמרנו שרק אם מבקשים.

מיטל שרעבי:

זה מייתר את סעיף (ג).

צביה אדמון:

בסעיף (ג), במוזיאונים?

מיטל שרעבי:

כן.

היו"ר אילן גילאון:

צביה, שפת סימנים זה רק לפי בקשה.

עידית עמיחי:

אי אפשר שכל אדם יעמוד אדם שיהיה לו את הידע הזה.

צביה אדמון:

רגע. אני רוצה לבדוק. 

עידית עמיחי:

צביה, את העיקרון. אנחנו לא רוצים שיהיה באופן קבוע איש צוות לשפת סימנים במוסדות אלא רק לפי בקשה.

צביה אדמון:

אנחנו מדברים כאן על חמישה אחוזים. תכף נדבר על הסעיף הזה אבל אני רוצה  לראות אם יש כאן סתירה לסימן המוזיאונים.


מיטל, את אומרת שכן?

היו"ר אילן גילאון:

אני עובר לסעיף הבא. אתם תבררו את הנקודה.  צביה, תבררו מה קורה.

צביה אדמון:

תיאור והקלטה לא יכול לשמש  תחליף. אם אתם עושים סיור מודרך ואדם עיוור מצטרף לסיור רגיל, אתם לא יכולים לומר לו שילך בצד ושייקח במקום זה הקלטה כי המדריך לא יסביר לו. זאת הפרדה. זאת אפליה אותה בדיוק באנו לתקן בתקנות האלה.

היו"ר אילן גילאון:

אבל המציאות לגבי נושא של שפת סימנים, בבקשה פרטית ולא בסיור.

צביה אדמון:

אני רוצה לראות.

היו"ר אילן גילאון:

היא לא צריכה לתת את זה כל הזמן אלא על פי בקשה.

צביה אדמון:

היכן במוזיאונים יש התייחסות לשפת סימנים?

מיטל שרעבי:

לא לשפת סימנים אלא תיאור קולי והקלטה.

קריאה:

זה משהו אחר.

מיטל שרעבי:

סעיף 63(ב)(1)(ג).

צביה אדמון:

נכון, זאת תהיה חלופה.

ראובן ברון:

לא, זאת בכלל לא חלופה.

צביה אדמון:

למה?

ראובן ברון:
איזי גייד.

צביה אדמון:

לא, אני מדברת על תיאור המלווה. על המלווה. 

ראובן ברון:

מלווה זה כמו סיור מודרך.

צביה אדמון:

נכון, מלווה זה כמו סיור מודרך.

מיטל שרעבי:

זה לא ברור. אולי כדאי לנסח את זה שוב.

צביה אדמון:

לא. זה ברור.

היו"ר אילן גילאון:

אני קופץ לסעיף הבא ובינתיים אתם תבררו ביניכם. אתם מתחילים לחפש לי בתוך העמודים היכן נמצא הסעיף וזה בלתי אפשרי.

מיטל שרעבי:

אחרי כן לא נוכל ליישם את התקנות האלה, אם אנחנו לא מבינים.

היו"ר אילן גילאון:

את היית בשולחן העגול?

מיטל שרעבי:

כן, אבל עכשיו כשאני קוראת את זה, אני רואה שיש בעיה כאשר קוראים את זה יחד.

היו"ר אילן גילאון:

כדאי לראות את הבעיות יותר מוקדם.

צביה אדמון:

הפתרון הוא מאוד פשוט. אם באותו מקום, באותו מוזיאון, נמצאים גם סיורים מודרכים לאדם עם מוגבלות ראייה, במקום הסיפא בסימן המוזיאונים שמדבר על ליווי, אפשר להפנות אותו לסיור המודרך. 

מיטל שרעבי:

בסדר.

צביה אדמון:

אפילו לא חייבים לכתוב את זה.

היו"ר אילן גילאון:

אם באותו מקום יש סיורים מודרכים. איפה אין סיורים מודרכים?

צביה אדמון:

יש מקומות בהם אין סיורים מודרכים. יש מוזיאונים שאין בהם סיור מודרך. אנחנו לא מחייבים אף אחד לכך.

היו"ר אילן גילאון:

אנחנו מדברים על הסיור המודרך בלבד, במקום בו יש סיור מודרך.


ישראל, בבקשה.

ישראל אבן זהב:

מה שחסר לגבי אוכלוסייה מאוד גדולה זה כל הנושא של נגישות להסעות לסיורים האלה. אין  אזכור לאוטובוסים.

היו"ר אילן גילאון:

מקובל. אני חושב שזה צריך להיות כאן. זאת תקנה שקשורה לתחבורה בנפרד.

ישראל אבן זהב:

צריך להיות פתרון גם להסעה וגם לסיור עצמו.

צביה אדמון:

לסיור עצמו, תכף נדבר על כך. לגבי הסעה, כפי שאמרתי לך לפני הדיון, הייתה התייחסות בטיוטה המקורית של הסימן הזה, אבל אז נודע לנו שלמעשה בכל הנושא של אוטובוסים נגישים והגדרה שלהם טרם נסתיימה עבודת הניסוח ולכן אנחנו איננו יכולים להפנות את זה כשזה נמצא בתקנות אחרות, בתקנות התחבורה. לפיכך זה ירד מהתקנות האלה אבל לפרוטוקול אני אומרת שאם וכאשר יהיו  תקנות כאלה, אנחנו נתייחס לנושאים האלה גם בתקנות האלה.

ישראל אבן זהב:

קודם כל, בכל הערים יש היום אוטובוסים נגישים. 

צביה אדמון:

אנחנו מדברים על סיורים מודרכים.

ישראל אבן זהב:

בסדר, סיור מודרך, כשאני נוסע למוזיאון זה גם סיור מודרך. מוזיאונים נמצאים בדרך כלל בערים, כך שאין שום סיבה שהאוטובוסים לא ייכללו בתוך זה.

היו"ר אילן גילאון:
הוא אומר שהנסיעה היא חלק מהסיור המודרך.

ישראל אבן זהב:

ודאי.

צביה אדמון:

נסיעה בתחבורה ציבורית?

ישראל אבן זהב:

ודאי. סוגרים אוטובוס של חברת דן.

היו"ר אילן גילאון:

לא, לא תחבורה ציבורית אלא השכרת אוטובוס. ישראל, אתה מעלה כאן בעיה טכנולוגית.

בלהה ברג:

כשעושים סיור מודרך באותה עיר בה אתה גר, אני חושבת שזה המיעוט הקטן של הסיורים כי בדרך כלל סיור מודרך לא נעשה באותה עיר בה אתה גר.

ישראל אבן זהב:

למה? אפשר לנסוע למוזיאון.

בלהה ברג:

המוזיאון לא מארגן לך הסעה אל המוזיאון כדי לקבל את הסיור המודרך.

ישראל אבן זהב:
כן, אבל המסלול במוזיאון חייב להיות נגיש בתוך המוזיאון ואין אזכור לזה.

בלהה ברג:

זה לא לתקנות האלה.

ישראל אבן זהב:

למה זה לא לתקנות האלה?

בלהה ברג:

המוזיאון עצמו חייב להיות נגיש לפי תקנות מקום קיים או לפי תקנות בניין חדש. 

היו"ר אילן גילאון:

מה כולל הסיור? מה זה סיור? באיזה מקטע מתחיל הסיור והיכן הוא מסתיים?

בלהה ברג:

יש כל מיני סיורים. יש סיור שהוא סיור במוזיאון ואז אחראי עליו בעל המוזיאון וחייב לספק אמצעי נגישות בתוך המוזיאון עצמו. 

היו"ר אילן גילאון:

איפה מתחיל הסיור הזה ואיפה הוא נגמר?

בלהה ברג:

בכניסה למוזיאון. הוא מתחיל בתוך המוזיאון.

ישראל אבן זהב:

לא. למה?

בלהה ברג:

רוב הסיורים המודרכים בתוך המוזיאונים מתחילים בכניסה למוזיאון.

היו"ר אילן גילאון:

כשאת אומרת לי רוב, כנראה שיש גם מיעוטם. מה קורה לגבי מיעוטם?

בלהה ברג:

אולי נמצאים כאן נציגי המוזיאונים והם יאמרו.

היו"ר אילן גילאון:

יש מצב שאתם לוקחים אנשים מהבית?

קריאה:

לא.

ישראל אבן זהב:

יש סיור מאורגן במקום העבודה. למה מהבית? כולם נוסעים יחד באוטובוס ומגיעים למוזיאון.

היו"ר אילן גילאון:

ישראל, אתה מדבר על נגישות של כלי רכב. זה דבר אחר. 

ישראל אבן זהב:

זה חלק מהסיור כשבאים לקחת אותי ממקום העבודה.

יעקב עילם:

ברגע שהכנסת עושה סיור לחברי כנסת, לא כתוב שהאנשים עם מוגבלות, חברי הכנסת שצריכים לעלות לאוטובוס, לא ייסעו כי אין להם אוטובוס נגיש. זה לא כתוב.

בלהה ברג:

זאת חקיקה אחרת.

היו"ר אילן גילאון:

יעקב, זה לא קשור לסיור. מה שאתה אומר קשור לאוטובוס ולא לסיור.

יעקב עילם:

לא, לסיור עצמו.

ישראל אבן זהב:

הסיור מתחיל מכאן.

היו"ר אילן גילאון:

אין לי נגישות ספציפית על הסיור. יש נגישות של כלי הרכב שבו אני נוסע.

ישראל אבן זהב:

אבל זה אותו הדבר כמו מכשיר שמיעה.

בלהה ברג:
אני רוצה להזכיר שיש כאן שתי מערכות נפרדות. יש מערכת שהיא נקראת הנגשה למקומות עבודה וגם סיורים שמאורגנים על ידי מקומות עבודה, כבר היום חייבים בהנגשה כי זה סיור שמהווה חלק ממקום העבודה. זה לא נמצא כאן.


בחוק השוויון ובתקנות, יש שתי מערכות עליהן אנחנו מדברים. סעיף 8 לחוק השוויון מדבר על הנגשת הדרכה שקשורה לעובדים. זה לא קשור להנגשת השירות הציבורי. הנגשת השירות הציבורי היא הנגשה שמיועדת לציבור הפתוח ולא למקומות עבודה.

יעקב עילם:

אילן, זה לא נכון. 

היו"ר אילן גילאון:

חבר'ה, אתם מערבבים שני ויכוחים אבל אני מוכן לשמוע את זה. אתם מערבבים שני תחומים וסתם. זה ויכוח סתם.

נחמה נובנשטרן:

אני מהמועצה לשימור אתרים. אני רוצה לחדד כאן את הסוגיה הזאת ולהסביר. אכן, יש מוזיאונים ויש אתרים שמגיעים אליהם בצורה מאורגנת אבל אם נאמר ניקח אנשים שרוצים להגיע לתל חי, לא תל חי תהיה אחראית על האוטובוס. מי שמזמין את הסיור, הוא צריך להיות אחראי על האוטובוס.

היו"ר אילן גילאון:

נכון. את צודקת. אתה גם צריך לבוא עם נעליים אורתופדיות, אבל זה לא באחריות המוזיאון.

קריאה:

גם עם כובע ומים. זאת לא אחריות המוזיאון.

נחמה נובנשטרן:

יש מקומות שמארגנים כחלק  מהחוויה במקום סיור.

היו"ר אילן גילאון:

זאת נגישות של המקום. ברור לגמרי. אני תמיד נותן את מערות בית ג'וברין בתור דוגמה, מה אפשר להנגיש ומה אי אפשר להנגיש. גם סייגנו את זה כאן. הדרך אל הדבר הזה או כל ההכנה הזאת לא קשורה לתצוגה עצמה. אם זאת תצוגה חיצונית, ודאי היא צריכה להיות במקום שיכולים לעבור. זה לא קשור לזה. אוטובוס צריך להיות מונגש כך או אחרת. אתה לא יכול לנסוע עם משהו אחר.

יעקב עילם:

החולה זה סיור מודרך ברכב ואין סיבה שהוא לא יהיה מונגש.

היו"ר אילן גילאון:

מישהו אמר שלא?

יעקב עילם:

כי הוא לא.

היו"ר אילן גילאון:

למה הוא לא הופיע?

גבריאלה עילם:
אין כאן התייחסות. זאת הבעיה שהעליתי קודם. 

היו"ר אילן גילאון:

יש כמה סייגים במקום שאתה צריך לנסוע עם הרכב בתוך הסיור עצמו ועל זה אתה מדבר.

יעקב עילם:

כן. בדיוק.

היו"ר אילן גילאון:

לא להגיע אל הסיור.

יעקב עילם:

לא. 

היו"ר אילן גילאון:

אני מבין שזה בתוך הסיור.

בלהה ברג:

יש הבחנה בין סיור מודרך שמאורגן בו רכב חיצוני ואז אנחנו אומרים שיש הפרדה בין השירות שניתן במקום, הסיור שמאורגן במקום עצמו או הרכב שמובא למקום, לבין סיור שנעשה עם מכוניות פרטיות. 

היו"ר אילן גילאון:

ניקח דוגמה יותר פשוטה. ספארי. בספארי עושים טיולים לאנשים עם שאטל. השאטל הזה צריך להיות מונגש.

צביה אדמון:

אמור להיות, כן, אבל לא לפי התקנות האלה אלא לפי תקנות התחבורה שטרם הותקנו. עד כמה שנאמר לי, זאת רביזיה שעדיין עובדים עליה. לכן אנחנו עדיין לא יכולים להפנות את זה. ערן טמיר מהנציבות מטפל בפרק התחבורה.

היו"ר אילן גילאון:

מה הולך להיות?

בלהה ברג:

מדובר על תקנות בהן הנושא של נגישות והנושא של סיורים מודרכים באמצעות כלי רכב נמצא בפרק הזה של התחבורה.

יעקב עילם:

בטיוטה שהוגשה לכנסת לא קיים דבר כזה.

היו"ר אילן גילאון:

זאת פעם ראשונה שאתם רואים את זה שזה לא קיים?

יעקב עילם:

כן.

היו"ר אילן גילאון:

כשדנתם על הנושא הזה, זה היה קיים?

יעקב עילם:

לא. אף פעם לא היה קיים.

היו"ר אילן גילאון:

היה דיון בשולחן העגול על הנושא הזה?

יעקב עילם:

לא.

בלהה ברג:

היה דיון בשולחן העגול על הנושא של הסיורים המודרכים באופן כללי.

יעקב עילם:

לא, הוא מדבר על התחבורה הציבורית. תקנות תחבורה ציבורית.

היו"ר אילן גילאון:

לא תחבורה ציבורית אלא תחבורה שהיא חלק מן הסיור. זאת לא תחבורה ציבורית. אני לא מדבר אתך על תחבורה ציבורית אלא על זה שכלי הרכב הוא חלק מתוך הסיור והוא כלי הסיור במקום.

צביה אדמון:

הדבר הזה היה בטיוטה המקורית.

יעקב עילם:

כן, זה היה בטיוטה המקורית.

גבריאלה עילם:

זה היה בטיוטה המקורית.

היו"ר אילן גילאון:

אז מה קרה לזה?

בלהה ברג:

ערן אמר לי שהתקנות האלה עדיין לא קיימות. תהיה לזה התייחסות. 

היו"ר אילן גילאון:

השאלה אם יש טעם לדון בזה ללא הדבר השני.

בלהה ברג:

איננו יכולים להפנות לתקנות שעדיין לא קיימות.

היו"ר אילן גילאון:

אני מבין, אבל השאלה מה הטעם להחליט החלטה כזאת שאנחנו צריכים אחרי כן להתייחס אליה שוב.

בלהה ברג:

היו לנו פרקים נוספים שחלק מהאנשים כאן היו שותפים ולא כללנו בתקנות אמצעים טכנולוגיים שעדיין לא נמצאים. אין לנו ברירה.  אנחנו נחייב כרגע משהו שלא קיים. אנחנו עשינו בדיקה למשל לפני זמן מה כמה אוטובוסים בין עירוניים נגישים קיימים בארץ, ואתם יודעים מה הייתה התשובה? שלושה. 

ישראל אבן זהב:


יש 19. בנצרת יש 19. אני לא יודע ממי קיבלתם את הנתונים.

בלהה ברג:

לנו מסרו שיש שלושה אוטובוסים נגישים בכל הארץ.

ישראל אבן זהב:

לא מסרו לכם נכון.

בלהה ברג:

אנחנו לא נחייב בתקנות הפניה וחיוב מקום ציבורי לקיים סיור מונגש עם אוטובוסים נגישים כשיש היום שלושה אוטובוסים בכל הארץ ותקנות שקובעות את הסטנדרט עדיין לא נקבעו.


אני לא מבינה את המגמה הזאת אבל אנחנו רוצים להתקדם עם התקנות האלה. אנחנו קבענו עכשיו שורה של תקנות ענקיות בהיקף ענק שנותנות מענה לאנשים עם המוגבלות הפיזית, בתקנות בניין קיים, בתקנות אתר, בתקנות בניין חדש, והן אמורות לתת מענה.

קריאה:

מה הקשר?

היו"ר אילן גילאון:

חבר'ה, שש שנים לא היה כאן כלום. אנחנו מתקדמים ככל יכולתנו. במקביל לתקנות השירות אני רוצה שאנחנו נתחיל בתקנות האחרות שיש ברשותנו, אבל צריך לייצר את היוצרות כך שיבוא דבר אחרי דבר ולא נחסר דבר ולא נחזור לדיון מחדש.


אני מבין שאני צריך לקדם את תקנות התחבורה לפני כל דבר אחר.

יעקב עילם:

נכון.

צביה אדמון:

לקראת סיום הדיון בתקנות האלה נבדוק האם כבר יש או אין את תקנות התחבורה.

היו"ר אילן גילאון:

בסדר. עד סוף החודש יהיה דיון נוסף לגבי מי שמילא את תפקידו בין משרדי הממשלה ומי לא ממלא את תפקידו. תהיה שיחת נזיפה. חברים, אנחנו בסך הכול רק ועדת המשנה של  ועדת העבודה, הרווחה והבריאות במדינה לא כל כך חשובה, בממשלה לא כל כך חשובה, בכנסת לא כל כך חשובה, בוועדה לא כל כך חשובה, בוועדת משנה לא הכי חשובה, אבל אנחנו צריכים להתייחס לזה כאילו זה הדבר הכי חשוב וזה מה שאנחנו יכולים לעשות בקצב שלנו. רצים מהר, מתקדמים לאט. זה לא בידינו. כל אחד מכם יודע איזו דרך חתחתים עברנו על דברים שנגמרו כאן ואחרי כן, היינו צריכים לקבל את הסכמת השרים המסוימים לגבי כל דבר. המבוכה והריב בינינו לא מקדמים אותנו לכלום. אני מבין מה אתה אומר.

ישראל אבן זהב:
אין מריבות. אלה לא מריבות.

היו"ר אילן גילאון:

יש כאן איזו חוסר הבנה. אנחנו מגדירים א' וחושבים על ב' אבל בסופו של דבר אנחנו מדברים על אותו הדבר. היה אפשר להבין מהדברים שמדברים על הנסיעה אל הסיור, כאילו הנסיעה יוצאת מהבית ונוסעת אל הסיור. אתה מדבר על אותם אמצעים בתוך הסיור עצמו ובוודאי שהם צריכים להיות מונגשים. 


צביה אומרת שהיא עוד לא יכולה לעשות את זה כי מי שצריך להנגיש לה את הקרנוע הזה, עדיין לא הנגיש לה את הקרנוע. אני צריך לחבר בין שני הדברים הללו ואנחנו נחבר בין שני הדברים הללו.

גבריאלה עילם:

יש כאן עוד נקודה שאף אחד לא העלה והיא לא קורה רק לרכבים בתוך הסיור. אגב, המשפט הזה כן היה בגרסה הישנה של תקנות השירות ושם כן הגעתי לכל השולחנות שהיו, מרובעים ועגולים. לגבי הסיור עצמו.

צביה אדמון:

נגיע לסעיף הזה. 

גבריאלה עילם:

הוא נמצא כאן.

צביה אדמון:

כן. נדבר עליו.

היו"ר אילן גילאון:

נחכה עד הסוף ונראה. אני לא אראה בזה רק רכב. יכול להיות שזה יהיה רכבל. אני לא יודע. אמצעי. 

עביר ג'ובראן דכוור:

ארגון בזכות. לגבי הסעיף הקודם שדיבר על חמישה אחוזים מהסיורים שיהיו עם תרגום לשפת סימנים.

צביה אדמון:

עוד לא הגענו לזה.

עביר ג'ובראן דכוור:

בסדר.

ראובן ברון:

אני מבקש לחזור לסעיף (ב). חשבתי שסעיף (ג) אותו התחילו עכשיו לקרוא יענה על השאלות שלי. ל-(ב) אני מבקש להוסיף שהמדריך ינחה, יעודד, איך שתקראו לזה אנשים עם מוגבלות החפצים בכך להיות לידו בזמן הסיור.  ההסבר לכך הוא אנשים שאמורים למשש מוצגים או לראות יותר טוב, אנשים שלא רואים מספיק טוב צריכים להתקרב, או אנשים שלא שומעים מספיק טוב או אנשים שרוצים לקרוא את השפתיים של המדריך או אנשים נמוכים. אני מבקש שיהיה דבר כזה.

היו"ר אילן גילאון:

אתה חושב שזה צריך להיות בחקיקה?

ראובן ברון:

יש הרבה דברים שאם הם לא בחקיקה, הם לא מתקיימים.

קריאה:

אתה רוצה שנחוקק חוק שאפשר יהיה לעמוד ליד המדריך?


צביה אדמון:

ראובן, לפני שאתה מגיע לדבר השני, יש בעיה עם דבר כזה. אני מסכימה אתך שזה מה שצריך להיות, אבל ברגע שכותבים את זה כחיוב, מי שלא מבצע את זה מכל סיבה שהיא, חשוף לתביעה. לדעתי זה קצת בעייתי. אני חושבת שבהנחיות, כאשר יצאו הנחיות בכתב כיצד לממש את כל הדברים האלה, זה אחד הדברים שבוודאי יהיה צריך להיות.

היו"ר אילן גילאון:

זה בהחלט יכול להיות מה שנקרא רוח יחידה במקרה הזה.  אני מציע שזאת תהיה המלצה ולא חקיקה. זה קשה מאוד בחקיקה.

ראובן ברון:

תת המלצה, אם אפשר. דיברתם על הטמעה וכולי, אז הסעיף הקטן הבא הוא הדרכה, לחייב את מדריכי הסיורים או מי שלא יהיה לעבור מדי פעם הכשרה בתפעול.

צביה אדמון:

יש לנו פרק שלם על זה. יש פרק שלם רק על הנושא הזה.

ראובן ברון:

דבר אחרון שהוא באמת סעיף קטן מאוד. לעתים בהודעה מראש יש מקום שמדריך, בהנחה שיש דגמים באיזשהו מאגר, בהודעה מראש ייקח אותם אתו לסיור, אם הם נגישים לו.

היו"ר אילן גילאון:

אנחנו לא מדברים על דגמים בסיורים.

ראובן ברון:

דיברנו קודם.

היו"ר אילן גילאון:

לא, דגמים הם נייחים.

צביה אדמון:

למיטב זיכרוני, זה עלה בישיבה בשולחן העגול. המודלים התלת ממדיים האלה, אני מניחה שמוצבים כבר במקום. זה לא מישהו שצריך לסחוב אותם.

ראובן ברון:

אני אתן לדוגמה ואומר למה הכוונה. סיורים בירושלים, למשל ברובע, היה לנו שם מרכז תיירות ארצי לאנשים עם מוגבלות והיה שם דגם של שער יפו. דגם קל. עיוור שנמצא למטה, הוא מגיע לגובה – הכי גבוהים – של שני מטרים אבל זה מתנוסס עוד ארבעה מטרים מעליו ואין לו מושג איך נראות השיניות למעלה ואין לו שום מושג מה קורה. דגם כזה שעובר בין האנשים העיוורים נותן להם תמונה מלאה. היה לנו דגם של הקרדו. אנשים באים, מרגישים מה זה קרדו כי כשהם קטנים ומסכנים הם מרגישים את הרצפה ואולי איזשהו עמוד קטן בצד. דגמים כאלה ממחישים להם הרבה.

צביה אדמון:

וזה לא מחויב במסגרת המוזיאונים?

ראובן ברון:

לא, זה לא מוזיאון. שער יפו הוא לא מוזיאון. אנשים מטיילים בעיר העתיקה ומגיעים לשער יפו בטיול מודרך. קודם כל, זה לא קשור למוזיאונים. מישהו שעושה סיור למשל בירושלים ובהנחה שיש כבר דגמים כאלה.

צביה אדמון:

מי מייצר אותם?

ראובן ברון:
אני אומר שזאת לא חובה. 

צביה אדמון:

לא הגדרנו אותם בשום מקום.

יואב קריים:

מה שראובן אומר זה נכון. חשוב שבכל מרכז מבקרים מסודר זה יהיה. אם אני הולך לתומי ביפו, בסדר, אבל אם אני הולך למרכז מבקרים, זה משהו אחר.

קריאה:

אבל זה לא מרכז מבקרים.

היו"ר אילן גילאון:

בסופו של דבר לא כולנו אוצרי אומנות כאן ולא כולנו אוצרי דגמים. אנחנו עוסקים בחקיקה והמלצות כאלה  תפנו למוזיאונים  או  למי שעורך סיורים או לאתר ממילא, לקרדו וכולי.


אני רוצה להמשיך.

אייל לב-ארי:

(ג)
כלל הסיורים המודרכים המוצעים לציבור על ידי החייב, בכל שנה, יוצעו -

(1)
לפחות חמישה אחוזים מהסיורים עם תרגום לשפת הסימנים ולכל הפחות בשני סיורים לשנה, והכול בכפוף לאמור בסעיף 67(4)(ב) ו-(ג).

הפנה את תשומת לבי אילן לכך שהסעיף הזה לא קיים.

בלהה ברג:

כן.

אייל לב-ארי:

זה סעיף 67(3).

(2)
לפחות חמישה אחוזים מהסיורים בשפה פשוטה ובאופן המותאם למוגבלותו של האדם ולכל הפחות בשני סיורים לשנה, והכול בכפוף לאמור בסעיף 67(3)(ב) ו-(ג).

אילן שפירא:

יש לי עוד הערה. חוץ מהסעיף, יש לי הערה. מדובר כאן על חמישה אחוזים ולא פחות משניים. אם מתנ"ס מארגן סיור אחד וזה הסיור שהוא ארגן השנה, לפי הסעיף הוא חייב לארגן שניים ושניהם חייבים להיות מותאמים.

צביה אדמון:

לא. לפי הסעיף הפטורים בהמשך  הוא בלאו הכי פטור.

היו"ר אילן גילאון:

תסבירי לנו את זה בשפה פשוטה. מה זה אומר חמישה אחוזים ומה זה שניים.

צביה אדמון:

חובה לבצע התאמות. 

היו"ר אילן גילאון:

הדוגמה שלנו הוא מתנ"ס? נגיד מתנ"ס.

קריאה:

זאת אומרת שאם מקום עבודה עושה סיור פעם בשנה, הוא פטור מהכל?

בלהה ברג:

כן.

ישראל אבן זהב:

איפה הנגישות? לשם מה אנחנו יושבים כאן?

אילן שפירא:

יש לו תקנות לעובדים שלו. זה משהו אחר.

צביה אדמון:

מקום העבודה לא נכלל בתקנות האלה. למקומות עבודה יש פרק נפרק בחוק השוויון. התקנות האלה לא חלות על מקומות עבודה.

ישראל אבן זהב:

סתם הבאתי דוגמה מקום עבודה, אבל נניח יוצאים מהכנסת ולא ממקום עבודה. 

היו"ר אילן גילאון:

למה הכנסת היא לא מקום עבודה?

ישראל אבן זהב:

שלך. לא שלי. 

צביה אדמון:

היא רשות ציבורית.

ישראל אבן זהב:

אז היא חייבת.

גבריאלה עילם:

רשות ציבורית שעושה סיור לעובדים שלה לא חייבת?

בלהה ברג:

היא חייבת אבל לא מכוח התקנות האלה אלא מכוח סעיף 8 לחוק השוויון. התקנות האלה הן מכוח סעיף 19 לחוק השוויון. אלה פשוט מערכות אחרות.

קריאה:

אתם חושבים שאלה שיקראו את החוק ידעו לקרוא את החוק ואת כל הדברים?

היו"ר אילן גילאון:

99 אחוזים לא קוראים ולו תקנה אחת. אתה באמת חושב שאנחנו משלים את עצמנו שזה רב מכר ויימכר בסטמצקי? 

גבריאלה עילם:

למי כן הכוונה?

היו"ר אילן גילאון:

אני קצת זחוח היום אבל אל תנצלו את זה. כל הזמן אני מקבל טלפונים מבית היולדות.

גבריאלה עילם:

מה עם סיור משפחות?

היו"ר אילן גילאון:

כל משפחה תדאג לעצמה.

גבריאלה עילם:

סיור משפחות של עובדים באיזשהו מקום, לא נחשב.

בלהה ברג:

זה סגור לקבוצה של עובדים.

צביה אדמון:

זה לא הציבור הרחב.

גבריאלה עילם:

אם אלה אורחי מלון עושים להם סיור מודרך? זה הציבור הרחב.

בלהה ברג:

זה הציבור הרחב כי כל אדם יכול להגיע לבית מלון.

דוד ימין:


אחרי ששינינו את סעיף 67(4) ל-67(3), קשה להבין את ההכפפה של הסעיף הזה לסעיף 67(3)(ב) ו-(ג).

צביה אדמון:

תקרא טוב את הסעיף הזה. אנחנו נגיע אליו. הוא מדבר על פרסום מראש. פרסום מראש אומר שאם עד מועד מסוים אנשים לא אומרים שהם מעוניינים בסיורים כאלה, נותני השירות פטורים מזה. פטור מחובה לספק את החמישה אחוזים.

היו"ר אילן גילאון:

אנחנו ממשיכים.

אייל לב-ארי:
תוספת שהוספנו זמן קצר לפני הדיון ולכן לא תראו את זה בנוסח שבפניכם.

(ג1)
סיורים מודרכים המוצעים על ידי החייב ייערכו ככל האפשר תוך שילוב מקומות או דרכים בהם בוצעו התאמות נגישות לפי תקנות למקום ציבורי חדש או קיים, תקנות נגישות לאתר ותקנות למקום שאינו בניין באזורים בהם בוצעו התאמות נגישות לפי הוראות סעיף 19ל(לט)(ד) – שזה בעצם סימן של הנגשת דרכים שיום אחד יגיע אלינו – או לפי הוראות חוק הרשויות המקומיות, סיורים לנכים, התשמ"ח-1988, הכול לפי העניין, ולפחות חמישה אחוזים מכלל הסיורים  המוצעים בשנה על ידי החייב יבוצעו תוך שילוב מסלולים נגישים כאמור.

גבריאלה עילם:

תוספת מספקת להערה.

היו"ר אילן גילאון:

מספק את כולנו.

גבריאלה עילם:

אני לא בטוחה.

היו"ר אילן גילאון:

אל תפרשו מה שלא זקוקים לו.

צביה אדמון:

אני הנחתי, אולי הנחה אופטימית, שדברים מסוימים מובנים מאליהם. מה שהסעיף הזה אומר זה שכל מי שנותן סיורים מודרכים צריך קודם כל לבדוק את המסלולים שהוא נותן, האם נעשה בהם שימוש במסלולים בהם בוצעו כבר התאמות נגישות למקום לפי כל התקנות האמורות כאשר הציפייה שייעשה מקסימום שימוש בהם ואנשים עם מוגבלות בהליכה יוכלו להשתתף בסיורים הרגילים. מקרה קיצוני אם נניח חברה נותנת סיורים רק בהרים ואין בהם כרגע מסלול, אנחנו אומרים לה שלפחות חמישה אחוזים תעשה כך שגם אנשים עם מוגבלות יוכלו לקבל את השירות שלה.

היו"ר אילן גילאון:

תודה.

אילן שפירא:

לא הבנתי את הסעיף. אם כל הסיורים של חברה הם בהרים, ושם המקום לא נגיש לאנשים עם מוגבלות תנועה, הם יעשו גם חמישה אחוזים מהסיורים שלהם באיזו עיר ליד כי שם זה כן נגיש? זה סיור אחר לגמרי.

צביה אדמון:

הם יחפשו את המסלול הנגיש הסמוך, דבר שבלאו הכי צריך לפי התקנות, ויעשו שימוש בו.

היו"ר אילן גילאון:

זה נקרא בא לברך ויצא מקלל. תודה. לא צריך עוד פרשנות. 

אייל לב-ארי:
(ד)
המספק סיורים מודרכים במקום ציבורי אחד או אתר אחד בתדירות העולה על שלושה סיורים בשבוע, יספק בתיאום מראש, לקבוצה המונה מספר אנשים כמספר המינימום הנדרש לסיור מודרך במקום, ולכל הפחות עשרים איש, סיור מבין המוצעים על ידו, אחד או יותר מאמצעי העזר ושירותי העזר המפורטים להלן, לפי מוגבלותם ולפי תוכן הסיור:




(1)
תרגום לשפת הסימנים.




(2)
הדרכה בשפה פשוטה ובאופן המותאם למוגבלותו של האדם.

(2)
סיפק החייב מערכת הדרכה קולית (כגון איזי גייד), תסופק במערכת ההדרכה הקולית גם הקלטה בלשון פשוטה ובקצב איטי.

צביה אדמון:

יש לי כאן תיקון לאיזי גייד.

היו"ר אילן גילאון:

יש שם למכשיר הזה? איזי גייד הוא הפירמה.  מה שם ה-איזי גייד?

בלהה ברג:

מערכת הדרכה קולית. איזי גייד הוא מותג מסוים.

היו"ר אילן גילאון:

מערכת הדרכה קולית. תודה.

קריאה:

מי שאין לו את ההדרכה הקולית הזאת לא חייב לעשות את ההקלטה הפשוטה?

צביה אדמון:

לא חייבים להשתמש ב-איזי גייד. אנחנו לא מחייבים להשתמש ב-איזי גייד בשום מקרה.

אילן שפירא:

אפשר לשמוע שוב את הסעיף?

צביה אדמון:
(2)
סיפק החייב מערכת הדרכה קולית (כגון איזי גייד), תסופק במערכת ההדרכה הקולית גם הקלטה בלשון פשוטה ובקצב איטי.


זה מקביל לסעיף של המוזיאונים. זה אותו הדבר.

אילן שפירא:

האמת שזה לא שייך לסיורים. איזי גייד לא שייך לסיורים. איזי גייד זה לבן אדם פרטי שהולך ומקשיב.

בלהה ברג:

אני חושבת שמה שמטעה זה שאומרים איזי גייד. צריך לומר הדרכה קולית. 

היו"ר אילן גילאון:

אמרנו הדרכה קולית. בואו לא נחזור על עצמנו.

בלהה ברג:

לכן זה ממשיך לבלבל. מוזיאונים רבים מספקים אמצעי הדרכה קולית לציבור הרחב.

היו"ר אילן גילאון:

זה מקובל מה שאת אומרת. איזי גייד ירד.

אייל לב-ארי:

נוריד את "כגון איזי גייד".


(3)
החייב בביצוע התאמות נגישות יפרסם בדרכים כמפורט בתקנה 35 את אלה:


(א)
התאמות הנגישות שבוצעו במקום בו נערך הסיור המודרך בהתאם לתקנות הנגישות למקום ציבורי חדש או קיים, תקנות הנגישות לאתר או תקנות הנגישות למקום שאינו בניין, תקנות לפי סעיף 19לט(ד) לחוק או לפי חוק הרשויות המקומיות (סידורים לנכים), התשמ"ח-1988, לפי העניין.

(ב)
מועדי הסיורים המודרכים המוצעים על ידו, לרבות המועדים בהם מסופקים סיורים כאמור בתקנת משנה 67(1)(ג).

(ג)
האפשרות לבקש התאמת נגישות כאמור בתקנות משנה 67(1)(א) ו-(ב) או האפשרות להשתתף בסיור מותאם כאמור בתקנת משנה 67(1)(ג), לפי העניין, והמועדים להגשת בקשות להתאמות כאמור. לא הוגשה בקשה כאמור עד שבועיים לפני מועד הסיור, פטור נותן השירות מהספקת התאמת הנגישות באותו סיור מודרך.



(ד)
האפשרות לבקש סיור מודרך מותאם כאמור בתקנת משנה 67((1)(ד).

(ה)
הספקתה של מערכת עזר להדרכה במקום עריכת הסיור, כאמור בתקנת משנה 67(2).


צביה, רצית לציין משהו לגבי תיאור חזותי על ידי מדריך?

צביה אדמון:

בתיאור קולי. אמרנו שזה דבר שיכול להינתן על ידי מדריך, המדריך עצמו, ולא חייבים לצורך כך אדם מיוחד.

היו"ר אילן גילאון:

בסדר.

אייל לב-ארי:
68א.
פטורים

על אף האמור בתקנה 67, יהיה נותן שירות פטור מביצוע התאמות כאמור, במקרים אלה:


(1)
בסיורים מודרכים בהם השטח הכולל בו נערך הסיור אינו עולה על 200 מ"ר.


(2)
החייב מספק סיורים מודרכים שמספרם קטן מ-40 סיורים לשנה.

צביה אדמון:

אני רוצה להבהיר את סעיף (1). הסיור נערך במסלול מסוים והולכים חצי קילומטרים ואז מגיעים למערה קטנה והמערה היא פחות מ-200 מטרים, אבל זה עדיין מחויב. כלומר, זה לא בגדר הפטור כי זה כולל את הדרך. מדובר בשטח הכולל. אי אפשר להגיד שכנסייה מסוימת או קבר של צדיק היא מקום קטן ולכן זה פטור.

גבריאלה עילם:

מה כן יהיה פטור? את יכולה לתת דוגמה?

צביה אדמון:

אם הסיור עצמו הוא רק בחדר קטן או במקום שגודלו פחות ממאתיים מטרים. לא השטח הכולל. לא שטח כל הסיור. אני חושבת כרגע על סיורים בעיר העתיקה נניח, שם יש הרבה מקומות קטנים אבל העיר העתיקה עצמה היא מקום גדול. אף אחד לא יכול להתחמק מלתת את ההתאמות בטענה שהולכים לאיזה מקום קטן.

קריאה:

הבית השרוף לא יהיה חייב לתת כי הבית השרוף עצמו, מי שנכנס לשם, הוא פחות ממאתיים מטרים.

צביה אדמון:

אם הסיור הוא רק בתוך הבית השרוף.

קריאה:

מערות בית גוברין? הולכים למערה אחת מסוימת.

צביה אדמון:

לא. השטח הכולל.

היו"ר אילן גילאון:

תודה על הדוגמאות. 

גבריאלה עילם:

אני רוצה לבקש רשות לחזור לסעיף בנושא של המוגבלות הפיזית, של הנגישות הפיזית, אותו שמענו עכשיו רק באוזניים ולא קראנו אותו. אני רוצה לבקש שנסתכל ונראה אם אפשר עוד לשפר אותו.

צביה אדמון:

לא. אני מצטערת, אנחנו רוצים לסיים את העבודה עכשיו.

היו"ר אילן גילאון:

גבי, מה לשפר?

גבריאלה עילם:

מדובר כאן על ככל האפשר יהיה חמישה אחוזים מהסיורים נגישים. אני רוצה לראות את זה כתוב. אני למשל חושבת שמעבר לנושא של חמישה אחוזים, אולי זה לא צריך להיות בתקנות, ישנם הרבה מאוד סיורים שחלק מהסיור יכול להיות נגיש וחלקו לא. אז אנחנו כאן מגבילים ואומרים שחייבים להיות חמישה אחוזים.

בלהה ברג:

לא, לפחות. 

היו"ר אילן גילאון:

לפחות. תקראי את הסעיף.

גבריאלה עילם:

פעם ראשונה ששמעתי אותו.

בלהה ברג:

אם אפשר בכל סיור לשלב את הסיור במסלול שהוא תואם או את תקנות בניין קיים או את תקנות בניין חדש או את תקנות אתר.

צביה אדמון:

דרכים נגישות או מדרכות.

בלהה ברג:

או את חוק הרשויות המקומיות שכבר קיים. ככל שאפשר לשלב את זה, זה ישתלב בכל הסיורים.

גבריאלה עילם:

שוב, אני לא יודעת. לפי הניסוח ששמעתי בעל פה, אני לא בטוחה.

צביה אדמון:

זה הניסוח הכתוב. אני יכולה להקריא לך אותו שוב.

גבריאלה עילם:

לא. מספיק לי שתגידו לי מה כתוב.

צביה אדמון:

הרעיון שלנו הוא – ואני חוזרת שוב, כי אמרתי את הדברים קודם – שאנחנו רוצים שבכל הסיורים ייעשה מקסימום שימוש.

גבריאלה עילם:

זה כתוב כאן.

צביה אדמון:

זה מה שכתוב כאן. 

גבריאלה עילם:

חמישה אחוזים לפחות.

צביה אדמון:

אבל לפחות. במקרה שמישהו עושה את רוב הסיורים שלו במקום שהוא לא נגיש, לפחות חמישה אחוזים יהיו נגישים.

גבריאלה עילם:

אם זה מה שזה אומר, זה יפה.

היו"ר אילן גילאון:

אנחנו עוברים לסעיף המוזיאונים.

נועה ביתן:

אני יכולה להתייחס לסעיף של הפטורים?

היו"ר אילן גילאון:

אם את חייבת.

נועה ביתן:


כן. זה מאוד בולט לי. אני לא יודעת, אלא אם כן יתקנו אותי כי אני טועה, אבל נאמר שחייב לספק סיורים מודרכים שמספרם קטן מארבעים סיורים לשנה. ארבעים סיורים לשנה זה המון. 

היו"ר אילן גילאון:

סיור בשבוע.

נועה ביתן:


אם פוטרים פחות מארבעים סיורים לשנה, אני לא יודעת מה נשאר.

צביה אדמון:

בנוסח הקודם זה היה עשרים.

בלהה ברג:

בשולחן העגול היה ויכוח גדול על הנושא הזה וגם את, אני זוכרת, העלית את הנושא. היה נציג של התאחדות מדריכי הדרך והוא הציג מצב שהרבה מאוד מהמדריכים עושים עבודת הדרכה באופן מאוד אקראי. ארבעים לשנה, זה אומר שלושה בחודש וזה לא העיסוק הרגיל שלהם אלא זה בעצם עיסוק אקראי כאשר בשבתות הם לפעמים עושים.

היו"ר אילן גילאון:

לאלה אתם רוצים לתת פטור.

בלהה ברג:

נכון.

היו"ר אילן גילאון:

מתקבל על הדעת.

בלהה ברג:

זה היה הרעיון.

יואב קריים:

יש מקומות ממוסדים בהם אין ארבעים סיורים לשנה.

היו"ר אילן גילאון:

אבל הם מדברים על מדריכי טיולים.

יואב קריים:

אבל לא כתוב שמדובר רק בהם. לא כתוב לפי המדריך אלא לפי המקום.

היו"ר אילן גילאון:

צביה, יואב אומר שאת למעשה לא פוטרת רק את המדריכים שיש להם שלושה סיורים אלא את פוטרת כל אחד שיש לו שלושה סיורים בשבוע.

צביה אדמון:

בכל מקרה פחות מארבעים בשנה.

היו"ר אילן גילאון:

גם אם זה מוסד ענק וגדול.

צביה אדמון:

השאלה שלנו היא האם משתלם בשביל ארבעים סיורים.

היו"ר אילן גילאון:

במקום גדול, ניקח למשל את מוזיאון חיל השריון בלטרון, אני לא בטוח שיש לו הרבה יותר סיורים מאשר המספר הזה.

בלהה ברג:

יש שם שלושה-ארבעה סיורים ביום. זה פתוח לקהל הרחב.

היו"ר אילן גילאון:

סתם נתתי את המקום כדוגמה אבל אני לא בטוח שזה המקום היחיד עליו אפשר לדבר.

בלהה ברג:

יש ריכוז של המבקרים בכל האתרים והמוזיאונים בישראל. אתה יכול לראות את העניין הזה.

היו"ר אילן גילאון:

אתם בדקתם על פי הנתונים הללו?

בלהה ברג:

אני לא בדקתי כלום. שאלת כמה ואני לא חושבת שמישהו כאן יוכל לענות לך.

היו"ר אילן גילאון:

אני חושב שאם יש מוזיאון שבאופיו הוא נותן רק מעט מאוד סיורים בשנה.

צביה אדמון:
אנחנו יכולים להקטין את זה לעשרים. אנחנו לא יכולים לוותר על זה לחלוטין.

קריאה:

או שתכתבו מדריכים פרטיים.

עידית עמיחי:
אנחנו מתנגדים.

היו"ר אילן גילאון:

בסדר. עם כל הכבוד, אתם מתנגדים. תגמרי על שלושים וזה יהיה יפה. הם לא יתנגדו וכולם כאן יהיו מרוצים.


אנחנו עוברים לסעיף הבא.

אייל לב-ארי:

יש תיקונים מהישיבה הקודמת בסימן המוזיאונים. אנחנו עוברים לקובץ השני שצורף, סימן י' – נגישות לתערוכות ולמרכזי מבקרים.

היו"ר אילן גילאון:

תראו רק כמה זמן המוזיאונים מעסיקים את הוועדה.

אייל לב-ארי:

בעמוד 3, לגבי השאלה שעלתה בדיון הקודם, סעיף (4)(ב), מה הן תערוכות קבע, תערוכות זמניות ולגבי תערוכות הקבע שהן יספקו את הנגישות גם באמצעות מודלים.

היו"ר אילן גילאון:

הגענו להסכמה בנושא הזה.

קריאה:

שלוש שנים.

אייל לב-ארי:

לפי העמדה שהתקבלה ממשרד התרבות, תערוכות הקבע, אם אני זוכר נכון, אלה בעצם תערוכות שמוצגות במשך תקופה העולה על שלוש שנים מתוך האוסף המוזיאוני של המוזיאון. כך בגדול זכור לי שנאמר על ידי צביה. 

היו"ר אילן גילאון:


זה הולם את מה שהסכמנו עליו.

עידית עמיחי:

תערוכות מתחלפות, זה היה עד חצי שנה. 

צביה אדמון:

לא, זה סעיף אחר.

אייל לב-ארי:

"בתערוכות שיוצגו במשך תקופה העולה על שלוש שנים, תסופק נגישות באמצעות מודלים". הייתה הערה טכנית של ישראל שבמקום מודלים יהיו דגמים.

היו"ר אילן גילאון:

מודל, בעברית זה דגם.

אייל לב-ארי:

השאלה הנוספת היא האם תקופה של שלוש שנים  היא תקופה הגיונית מבחינת האם זה בעצם קבע או לא קבע.

צביה אדמון:

אני מבינה ששלוש השנים זה הקו שמבחין בין זמני לבין קבע.

יואב קריים:

יש לי שאלה. תמיד ייקבע מראש שהתערוכה היא לשלוש שנים או שיהיה מצב שהתערוכה תהיה לחצי שנה ואז יאריכו אותה בכל פעם לעוד תקופה נוספת?

היו"ר אילן גילאון:

לא. זה נקבע מראש. יכולה להיות החלטה רק לגבי קולא.

קריאה:

יסגרו ליומיים ויפתחו מחדש.

היו"ר אילן גילאון:

לא. זה לא עבודות קבלן.

בלהה ברג:

מה התשובה של המוזיאונים? האם זה מוגדר מראש?

היו"ר אילן גילאון:

אני יכול להבטיח לכם שכמה שהם מתנגדות כאן, הן יקיימו הכי טוב מכולם את התקנות האלה. 

עידית עמיחי:

המוזיאונים בדרך כלל יודעים מתי הם מתחילים תערוכה אבל לא תמיד יודעים את התאריך האחרון של התערוכה. תערוכת קבע היא תערוכה שיש לה עוד מאפיינים. היא תערוכה שבאה מאוסף המוזיאון או מאוסף של רשות העתיקות או מאוסף ציבורי אחר להשאלת קבע. זה מוגדר קודם כל שיש לך תצוגת קבע אבל לא תמיד ידועים מתי זה מסתיים. לפעמים היא מוצגת חמש שנים, לפעמים שש שנים ושבע שנים.

צביה אדמון:

אבל אתם יודעים שזה יותר משלוש שנים.

עידית עמיחי:

כן. 

קריאה:

לפעמים צריך לחדש אותה.

יואב קריים:

יגידו פחות וכל הזמן יאריכו.

עידית עמיחי:

אז יצטרכו לשנות אותה.

קריאה:

יש תערוכות שצריך לחדש. הן מתיישנות וצריך לחדש באופן הכי טבעי כדי שהן יהיו מעניינות לציבור.

היו"ר אילן גילאון:

יואב, לאיזו תשובה אתה מצפה?

יואב קריים:

אני לא רוצה שיהיה ישראבלוף. 

היו"ר אילן גילאון:

נניח שיש כאן כוונה לעשות ישראבלוף, הם יגידו לך?

קריאה:

אולי כדאי לכתוב במקום עולה על שלוש שנים, לומר מה שמוגדר כתערוכת קבע.

עידית עמיחי:

האינטרס של המוזיאון הוא להחליף את התערוכות ולא לקבע אותן.

צביה אדמון:

הגדרת המוזיאון היא שתערוכת קבע כוללת, כפי שאמרה עידית, כל מיני מאפיינים שהם לא רלוונטיים לנו. כלומר, מאיפה נלקחים הפריטים וכולי. מה שחשוב לנו זה רק המועד.  אם יודעים מראש שהתערוכה תתקיים יותר משלוש שנים, הם חייבים במודלים.


השאלה של יואב היא שאלה נכונה. האם יש מצב שתערוכות נמשכות יותר משלוש שנים ואתם לא יודעים את זה מראש?

היו"ר אילן גילאון:

איפה אז הבעיה, אם הן נמשכות יותר? 

קריאה:

רק אחרי שלוש שנים ינגישו אותן.

צביה אדמון:

אחרי שלוש שנים הם מחויבים בהנגשה.

קריאה:

אני יכולה לתת לכם דוגמה כזאת. "דיאלוג בחשכה" התחיל  לשישה חודשים ואנחנו כבר שמונה או תשע שנים אחרי כן.

היו"ר אילן גילאון:

זה באמת לא נגיש.

קריאה:

זה התחיל לשישה חודשים. זה לא מוזיאון.

צביה אדמון:

מדברים רק על מודלים.

קריאה:

רציתי לומר שיש דברים שנמשכים מעבר למה שצופים. לא אמרתי נגיש או לא נגיש, מודל או לא מודל, אלא רק כדוגמה לדברים שנמשכים. קורה במוזיאון שמחליטים על שישה חודשים אבל שמונה שנים הוא עם אותה תצוגה.

עידית עמיחי:

אני לא מכירה דבר כזה. בדרך כלל יש תאריך התחלה ותאריך סיום.

צביה אדמון:

אם כך, אני רוצה לחדד את זה. בשורה השנייה, בסעיף (4)(ב), "תסופק מראש נגישות באמצעים אלה".

היו"ר אילן גילאון:

מה זה אומר?

צביה אדמון:

לא אחרי שלוש שנים ייזכרו לעשות את המודלים האלה אלא מראש.

היו"ר אילן גילאון:

זה פותר את הבעיה?

צביה אדמון:

אני חושבת.

ישראל אבן זהב:

יש לי שאלת הבהרה. מה קורה במוזיאון שיש בו תערוכת קבע ובחלק ממנו מוצגות  תערוכות מתחלפות? האם הן צריכות להיות נגישות? כמו במוזיאון ישראל, שם יש חלק שהוא תערוכת קבע וחלק תערוכות מתחלפות.

עידית עמיחי:

בתערוכות הקבע יצטרכו להיות מודלים ובמתחלפות לא.

ישראל אבן זהב:

זה אותו מוזיאון ואני חושב שהכול צריך להיות נגיש.

צביה אדמון:

לא מדובר בנגישות אלא במודלים.

היו"ר אילן גילאון:

המוזיאון הוא נגיש. מדובר על המודלים.

אייל לב-ארי:

אנחנו עוברים לתקנה 64 בעמוד 7. תקנה 64(1)(ו).

קריאה:

לא סיימנו את התקנות בשבוע שעבר?

אייל לב-ארי:

בשבוע שעבר, אחרי שהלכתם, עלתה הנקודה לגבי שילוט מובלט שהוא יידרש רק במקום שלמוצג יש הסבר במדריך קולי.

צביה אדמון:

יש לי תיקון שם.

היו"ר אילן גילאון:

מה התיקון?

צביה אדמון:

אנחנו מורידים את ה-איזי גייד ואומרים מערכת הדרכה קולית בה מערכת זיהוי מקלט.

היו"ר אילן גילאון:

מה זה מערכת זיהוי מקלט?

אורנה ערן:

אמנם זה תחום של לקויי הראייה, אבל דיברנו על כך שיש צורך במספור של המוצגים כאשר יש שימוש במערכת הדרכה קולית. הרעיון הוא שעיוורים למשל, זה שיהיה שילוט ויהיה כתוב מספור, להם זה לא יעזור כי הם לא ידעו להפעיל במדריך הקולי שלהם את מספר המוצג. כאן אנחנו מדברים על מערכות הדרכה קוליות שיש זיהוי אוטומטי, למשל כמו במוזיאון במצדה. אדם מגיע ונכנס אל התחום, יש זיהוי אוטומטי של המקלט ואז משודר המידע כי אחרת לעיוור זה חסר תועלת.

קריאה:

למה את צריכה מספר מוגדר?

היו"ר אילן גילאון:

היא לא צריכה.

קריאה:

בלאו הכי זה מתחיל להקריא לו מיד.

היו"ר אילן גילאון:

היא אמרה שהיא לא צריכה.

קריאה:
אם זה בלאו הכי מתחיל להקריא את זה אוטומטית?

אורנה ערן:

למה שהוא לא ידע איזה מוצג זה? אתה רואה את זה מוצג מספר 4 או 5, אולי יש לך ספר, אולי אתה רוצה אחר כך לקרוא על זה עוד, אולי אתה רוצה לדלג על זה, ולכן למה שאדם לקוי ראייה ייחסך ממנו המספר?

קריאה:

המכשיר יאמר לו איזה מוצג זה.

אורנה ערן:

נכון. למה זה מפריע שיהיה מספר?

היו"ר אילן גילאון:

מה מצריך הכנסת דבר כזה?

קריאה:

לא צריך אותו.

היו"ר אילן גילאון:

זה משהו בעלויות מאוד מאוד גבוהות?

אורנה ערן:
זה מה שמקובל היום במוזיאונים.

צביה אדמון:

עידית, אף אחד לא מחייב אלא אומרים שאם יש.

אורנה ערן:

אתם תרצו שזה יהיה. לכם זה יותר טוב.

אייל לב-ארי:

אם כך, הנוסח משתנה.

"נעשה שימוש בספרות בשלט לצורך שימוש במערכת הדרכה קולית שבה מערכת זיהוי  מקלט, יהיה גודל הספרות 25 מילימטרים לכל הפחות".

אנחנו עוברים לתקנה 65 בעמוד 9. תקנה 65(ד). הוספנו לגבי התערוכות הזמניות, בעצם תערוכות מתחלפות המוצגות לתקופה שאינה עולה על שישה חודשים.

בעמוד האחרון, בנושא של מרכזי מבקרים, תקנה 65א(4), בסיפא – "לא היה ניתן לספק נגישות באמצעות מישוש כאמור, יבצעו התאמות כאמור בתקנת משנה 64(ב)(4)(ב) במוצגים מרכזיים בתצוגה".

היו"ר אילן גילאון:

בסדר. אם כן, סיימנו. תודה רבה לכולכם. אני מתנצל, הייתי קצת מסטול היום כי יש לי נכדה שמחכה לי בבית החולים מאיר בכפר סבא.

